**Innlegg om Ingrid Bjerkås ved biskop Solveig Fiske Kvinnehistorisk byvandring Hamar 8. september 2019**

Ingrid Bjerkås var den første kvinne som ble ordinert til prest i Den norske kirke. Hun ble ordinert av biskop Kristian Schjelderup 19.mars 1961 i Vang kirke.

Men Ingrid Bjerkås har ei historie før dette. Under andre verdenskrig ble hun arrestert for motstandsvirksomhet. Hun skrev brev til de ledende nazistene i Norge, blant dem Vidkun Quisling. Quislings huslege Hans Eng gav henne derfor den berømte diagnosen «jøssingismus anglemanicus paranoidformis».

Hun forsøkte også å avbryte en tale Josef Terboven, tysk rikskommissar i Norge, holdt på Slottsplassen i Oslo. På grunn av sin virksomhet ble hun arrestert på slutten av 1943 og satt deretter i fangenskap til like før krigen var over. Mesteparten av tida satt hun på Grini fangeleir.

Ingrid Bjerkås forklarte senere at det hun gjorde under krigen, ble en viktig motivasjon for henne i prosessen som førte fram til at hun ble prest. I dag løfter vi henne fram, og gjør det ved å si følgende til henne.

**Kjære Ingrid Bjerkås.** Kjære du som våget å kjempe for din og andres rett.

Hvordan torde du alt det du våget? Hvor hentet du motet og kreftene fra?

Jeg tenker på hvordan du handlet i møte med Quisling og Terboven. Da du ikke fikk svar på ditt første brev til Quisling purret du på svar. På Slottsbakken kjempet du deg gjennom folkemengden og protesterte mot Terboven ved å løfte opp Det Nye Testamente. For et mot!

Du var så usedvanlig lite bekymret for din egen del. Du fulgte kallet, protesterte mot nazisme og antisemittisme. Du løftet fram rett og menneskeverd

Mange år senere var du igjen like tydelig og uredd som den første kvinne som ble ordinert prest i Den norske kirke. Mange sa at det skulle ha vært en annen som først ble ordinert, en med bedre eksamen, en som var mer representativ for de kvinnelige teologene.

Du var en voksen samfunnsengasjert kvinne, kalt av Gud og ble utsendt av vår kirke med dine evner og anlegg. Og ordinasjonen av deg som skjedde i Vang kirke forandret, ja rystet folks bilder av kvinner og av Gud. Den styrket kvinners identitet og understøttet likeverdstanken. Ja, det ble skrevet likestillingshistorie og kirkehistorie da du ble vigslet til prest! Her i Hamar kom Agnete Fischer som prest, senere Svanaug Lindman, begge var av de første kvinnene som ble prester. I domkirka har det i fortsettelsen kontinuerlig vært minst ei kvinne som prest. Senere kom biskop Rosemarie Køhn, og hun har en plass oppkalt etter seg rett rundt hjørnet her.

Siden har mange endret syn. Kvinneprestmotstanderne som kjempet mot deg og andre kvinnelige teologer, hevdet at Kristian Schjelderup og hans meningsfeller lot seg rive med av tidsånd og kvinnesak. Historien om deg og andre kvinners prestetjeneste viser at både enkeltmennesker og institusjoner har forandret syn og ståsted.

Du visste at Bibelen må leses og tolkes i lys av evangeliet om Jesus Kristus og hva som er evangeliets blivende vilje. Som gammel søndagsskolelærer visste du at hver generasjon møter denne oppgaven på nytt, og må fortolke Skriften i forhold til de utfordringer samtiden bringer. De siste 60-70 årene har livshemmende fordommer som stengte for det som har livets rett blitt avdekket. Nye veier er gått opp. En sak var kvinners prestetjeneste. Senere ble det også ryddet vei for de skiltes og gjengiftes plass i kirken, og plass for homofile og lesbiske. Ja, kirken har bedt samer, tyskerbarn, romanifolket og andre grupper om tilgivelse for det som en ofte i god tro har gjort inntil en forsto at den gode tro var full av fordommer og ærekrenkelser.

Du Ingrid Bjerkås visste at argumentet om tidsånden kan brukes begge veier:

Hvilken tidsånd er mest farlig? Dagens eller gårsdagens?

Du viste oss at på vår felles vandring gjennom tiden oppdager vi stadig nye sider ved evangeliet. Og gjennom dette sa du i ord og handling at det å våge å stå i det åpne, bør være et kvalitetstegn ved kirken, og ikke et tegn på svakhet og ustadighet. Evangeliets frigjørende kraft er stadig virksom og gir ny innsikt.

Når jeg tenker på deg, ditt mot i møte med Quisling og Terboven og senere til å bli den første kvinne i prestetjenesten i Den norske kirke så utfordrer du til årvåkenhet. Årvåkenhet på om vi løfter fram menneskeverd, likeverd og likestilling lokalt, nasjonalt og globalt?

Takk for at du tok imot kallet, at du brukte motet og var så tydelig på hva som er viktig og hva kirkens oppgave er.

I dag løfter vi deg fram på kvinnehistorisk vandring og sier: Takk Ingrid Bjerkås. Du skal vite at vi vil at du skal få ei gate, en veg eller en plass kalt opp etter deg. Takk!